પાલિકામાં ખાસ સાધારણ સભા બોલાવી હોવા છતાં શાસક પક્ષના સભ્યો હાજર નહી રહેતા વિરોધ પક્ષે જણાવ્યુ હતું કે સભ્યોમાં અવિશ્વાસનો માહોલ છે અને ગેરમાર્ગે દોરાવાનો ભય છે. કોરમના અભાવે બબ્બે વખત ખાસ સાધારણ સભા બોલાવવી પડે તે પાલિકાના ઈતિહાસમાં પ્રથમ બનાવ છે. પાલિકાના ઈતિહાસમાં કલંકરૂપ કાળો દિવસ છે. તા.૮-૬ ની ખાસ સાધારણ સભામાં પાલિકા સભાખંડમાં ઘડીયાળ લગાવવામાં નહી આવતા પાલિકા સભ્ય ગીરીશભાઈ પટેલે પ્રમુખને આડેહાથ લીધા હતા. તેમણે જણાવ્યુ હતું કે ૫-૬ ના રોજ પણ ઘડીયાળ નહોતી. બે-ત્રણ દિવસમાં ઘડીયાળ રીપેરીંગ કરાવી શકે નહી તે શુ કરી શકવાના છે. સભ્ય ગીરીશભાઈ પટેલના વિસ્તારના બાવાવાળી અને પીંપળાવાળી પોળમાં પીવાનુ પુરતા પ્રેશરથી પાણી મળતુ નહી હોવા બાબતે પણ પાલિકા કિન્નાખોરી રાખી રહ્યુ હોવાનો રોષ ઠાલવ્યો હતો. જેમાં પ્રમુખ શકુન્તલાબેન પટેલે લેટરપેડ ઉપર લખીને આપો તો જતા જતા પાઈપલાઈન નાખવાનો ઠરાવ કરી દઉ તેવો પ્રત્યુત્તર આપ્યો હતો.